b'\n_START_ARTICLE_\nTelur\n_START_SECTION_\nIstorie\n_START_PARAGRAPH_\nTelurul a fost descoperit \xc3\xaen 1782 \xc3\xaen minereul de aur de la minele din Zlatna, pe teritoriul actual al Rom\xc3\xa2niei (atunci \xc3\xaen Imperiul Habsburgic), de c\xc4\x83tre mineralogul austriac Franz-Joseph M\xc3\xbcller von Reichenstein. Telurul a fost studiat \xc3\xaens\xc4\x83 abia \xc3\xaen 1798, de c\xc4\x83tre chimistul german Martin Heinrich Klaproth, acela\xc8\x99i care a descoperit uraniul, zirconiul \xc8\x99i ceriul.\n_START_SECTION_\nR\xc4\x83sp\xc3\xa2ndire\n_START_PARAGRAPH_\nTelurul este un element relativ rar, iar con\xc8\x9binutul din acest nemetal al scoar\xc8\x9bei terestre este de 1\xc2\xb710\xe2\x81\xbb\xe2\x81\xb7la sut\xc4\x83. Telurul poate fi g\xc4\x83sit \xc3\xaen minereurile de aur ale Transilvaniei, unde se \xc3\xaent\xc3\xa2lne\xc8\x99te \xc3\xaen compu\xc8\x99i ca telururi de aur, argint, mercur, nichel, cupru, bismut, platin\xc4\x83, etc._NEWLINE_\xc3\x8en afar\xc4\x83 de Rom\xc3\xa2nia (Transilvania), telurul se mai g\xc4\x83se\xc8\x99te \xc3\xaen SUA (Colorado), Australia, Canada etc.\n_START_SECTION_\nCompu\xc8\x99i\n_START_PARAGRAPH_\nTelurul este relativ rar \xc8\x99i este de obicei \xc3\xaent\xc3\xa2lnit \xc3\xaen combina\xc8\x9bie cu alte elemente (aur). Tocmai datorit\xc4\x83 rarit\xc4\x83\xc8\x9bii, \xc3\xaen stare pur\xc4\x83, telurul este foarte scump. Procedeul de separare a telurului de metale precum aurul este foarte d\xc4\x83un\xc4\x83tor mediului \xc3\xaenconjur\xc4\x83tor. _NEWLINE_Exemple de telururi:_NEWLINE_hessit (Ag2Te), petzit [(Ag, Au)2Te], muthmannit [(Ag, Au)]Te], silvanit [(Ag, Au)Te2], tetradimit (Bi2Te2), coloradoit (HgTe), altait (PbTe), nagyagit, ce con\xc8\x9bine aur, telur, plumb, stibiu \xc8\x99i sulf._NEWLINE_Al\xc8\x9bi compu\xc8\x99i pot fi mineralele sulfuroase de fier, plumb, zinc, cupru \xc8\x99i alte seleniuri._NEWLINE_Acizii telurului \xc8\x99i anhidrida teluroas\xc4\x83 (TeO2) sunt compu\xc8\x99i slabi;\n_START_SECTION_\nPropriet\xc4\x83\xc8\x9bi fizico-chimice\n_START_PARAGRAPH_\nTelurul este un semi-metal de culoare alb-argintie cu structur\xc4\x83 cristalin\xc4\x83 hexagonal\xc4\x83, cu duritatea de 2,3, foarte sf\xc4\x83r\xc3\xa2micios, cu greutatea specific\xc4\x83 6,23._NEWLINE_Forma amorf\xc4\x83, prezent\xc4\x83 sub form\xc4\x83 de pulbere neagr\xc4\x83, cu greutatea specific\xc4\x83 5,82 se caracterizeaz\xc4\x83 numai prin fine\xc8\x9bea particulelor._NEWLINE_Vaporii de telur au culoarea galben-aurie \xc8\x99i molecula diatomic\xc4\x83._NEWLINE_Telurul formeaz\xc4\x83 solu\xc8\x9bii coloidale de culoare albastr\xc4\x83-verzuie-\xc3\xaenchis\xc4\x83, albastr\xc4\x83 sau violet\xc4\x83 \xc8\x99i brun\xc4\x83._NEWLINE_\xc3\x8en ap\xc4\x83, sulfur\xc4\x83 de carbon \xc8\x99i \xc3\xaen al\xc8\x9bi dizolvan\xc8\x9bi, telurul este greu solubil. La cald, telurul reac\xc8\x9bioneaz\xc4\x83 foarte lent cu apa, astfel:_NEWLINE_Te+2H2O=TeO2+H2O_NEWLINE_Acidul sulfuric concentrat \xc8\x99i fumans, \xc3\xaen lipsa apei, dizolv\xc4\x83 rece telurul cu fomare de lichid ro\xc8\x99u-carmin, care separ\xc4\x83 telurul elementar prin diluare._NEWLINE_Prin \xc3\xaenc\xc4\x83lzirea puternic\xc4\x83 a telurului \xc3\xaen curent de oxigen sau aer, se observ\xc4\x83 aprinderea \xc8\x99i arderea telurului cu flac\xc4\x83r\xc4\x83 albastr\xc4\x83-verzuie \xc8\x99i formarea fumului alb de anhidrid\xc4\x83 teluroas\xc4\x83. Telurul joac\xc4\x83 rol de combustibil al\xc4\x83turi de oxigen, clor, brom \xc8\x99i iod (la fel ca sulful \xc8\x99i seleniul)._NEWLINE_Vaporii de telur, antrena\xc8\x9bi de un curent de azot peste lame de argint sau cupru, \xc3\xaenc\xc4\x83lzite, dau telururi cristaline. _NEWLINE_Telurul se dizolv\xc4\x83 la rece \xc3\xaen acidul azotic diluat (cu greutatea specific\xc4\x83 1,20), din care cu timpul separ\xc4\x83 TeO2 precipitat alb. Reac\xc8\x9bia de mai jos indic\xc4\x83 comportarea telurului fa\xc8\x9b\xc4\x83 de alcalii prin \xc3\xaenc\xc4\x83lzire sau prin r\xc4\x83cire;_NEWLINE_3Te+6KOH<=>2K2Te+K2TeO3+3H2O_NEWLINE_Combina\xc8\x9biile telurului, \xc3\xaenc\xc4\x83lzite pe baghet\xc4\x83 de MgO, se reduc la telur elementar, care, poate fi prins de fundul unei capsule reci._NEWLINE_Compu\xc8\x99ii telurului sunt mai pu\xc8\x9bin toxici dec\xc3\xa2t ai seleniului; \xc3\xaen organism, se reduc la telur elementar, care se elimin\xc4\x83 sub form\xc4\x83 de produ\xc8\x99i organici ce au miros specific de usturoi.\n_START_SECTION_\nPreparare\n_START_PARAGRAPH_\nMaterialul pentru ob\xc8\x9binerea telurului \xc3\xaen mod industrial este n\xc4\x83molul anodic, de la rafinarea electrolitic\xc4\x83 a cuprului, glazurile de rafinarea plumbului \xc8\x99i argintului, n\xc4\x83molul camerelor de plumb \xc8\x99i impurit\xc4\x83\xc8\x9bile re\xc8\x9binute \xc3\xaen instala\xc8\x9biile de filtrare de la fabricile de acid sulfuric._NEWLINE_\xc3\x8en laborator se poate ob\xc8\x9bine telur elementar \xc3\xaen eprubete, baloane sau diferite pahare, prin reducerea anionului teluros \xc8\x99i teluric cu diferi\xc8\x9bi reduc\xc4\x83tori.\n_START_SECTION_\nProtec\xc8\x9bie\n_START_PARAGRAPH_\nEste considerat a fi de toxicitate relativ redus\xc4\x83, \xc3\xaensa se recomanda evitarea expunerii \xc3\xaendelungate la telur, \xc3\xaen special evitarea expunerii inhalatorii._NEWLINE_Acidul teluric \xc8\x99i acidul teluros sunt acizi slabi.'